Dolná Súča

Dolná Súča je obec na Slovensku v okrese Trenčín. V obci je rímskokatolícky kostol sv. Alžbety.

Polohopis 
Dolná Súča leží v Trenčianskej kotline na podhorí Bielych Karpát. Najvyšším bodom chotára je vápencové bralo Krasín s nadmorskou výškou 516 m n. m., ktoré je zapísané do zoznamu území európskeho významu NATURA 2000. K obci patria 2 osady (Polníky, Repákovci).

Symboly obce 
Opis erbu - zo zlatého vŕška vyrastá strieborná lipa so zlatými listami a kvetmi na modrom pozadí, na boku hore polmesiac a hviezda a dole radlice - lemeša a čerieslo

Dejiny 
Obec sa spomína v roku 1208. V roku 1244 patrila komesovi Bogomirovi a panstvu Súča, ktoré sa v 16. storočí pripojilo k panstvu Trenčín. Hrad Súča je doložený v 14. a 15. storočí. Patril kráľovi, od roku 1475 panstvu Trenčín. Stal sa strediskom hradného panstva Súča, ku ktorému patrili obce Dolná a Horná Súča, Horné Srnie, Kolačín, Súčanské podhradie. V roku 1582 sa hrad spomína už ako zrúcaný. V roku 1598 mala obec 68 domov, v roku 1828 203 domov a 1587 obyvateľov. V roku 1925 bola v obci veľká povodeň.

Pamiatky

Kostol sv. Alžbety Uhorskej 
Rímskokatolícky kostol je najstaršou pamiatkou obce z roku 1753. Bol celý z dreva okrem sanktuária a preto roku 1754 vyhorel. Roku 1756 bol opätovne postavený z tvrdého materiálu. Je postavený v barokovom štýle s prvkami klasicizmu.

Kaplnka panny Márie Lurdskej 
Kaplnka bola postavená roku 1889 na Kamienke pri prameni Tri žriedla.

Kultúra 
Obec reprezentuje dychová hudba ako DH Krásinka, mládežnícka dychová hudba Rudolfa Hečku. 

Každoročne sa tu konajú kultúrne podujatia ako plesy, tanečné zábavy, fašiangy, oslavy ku dňu matiek, festival dychových hudieb Hečkova Súča...

Súčasť obce tvoria organizácie:
folklórna skupina Latovec
jednota dôchodcov
telovýchovná jednota Slovan
poľovnícke združenie Krásin
divadelný súbor Giovanni
Historický klub Krásin

Hospodárstvo 
V minulosti sa obyvatelia zaoberali poľnohospodárstvom, pestovaním chmeľu, varením piva a obchodovaním s drevom. Za I. ČSR sa obyvatelia zaoberali košikárstvom, tkáčstvom a ovocinárstvom. Dnes obyvatelia pracujú v poľnohospodárskych a priemyselných podnikoch v Trenčíne.

Významné osobnosti 
Ján Mautner (zač. 17.st.) - poet, rektor košického gymnázia
František Xaver Hábel (1760-1846) - náboženský spisovateľ, zakladajúci člen Slovenského učeného tovarišstva (pôsobil v obci)
Jozef Matulay (1825-1892) - zakladateľ dychovej hudby v Dolnej Súči (pôsobil v obci)
Jozef Laco (1872-1941) - notár (matrikár) a entomológ
Jozef Hamaj (1894-1935) - kňaz, publicista, verejný činiteľ
Rudolf Hečko (1906-1975) - učiteľ, hudobný skladateľ, organista
Ružena Porubská (1908-1978) - herečka, pôsobila v SND
Štefan Hlávek (1912-1991) - rezbár
Marián Šedivý (1939-1990) - učiteľ, riaditeľ MKS, vedúci detskej dychovky
Pavol Čičo (1948-1999) - majster športu v akrobatickom lietaní
Ján Miklas (1938-2011) - hudobný skladateľ, ochranca prírody, spisovateľ
Peter Oriešek (* 28. srpna 1941), slovenský sochár, maliar, pedagóg AVU v Prahe

Referencie

Iné projekty

 
Obce okresu Trenčín